2020 | 08 | 18

Sajtóközlemény

**Átadásra került az átépített Damjanich u. 32. sz. alatti felnőtt háziorvosi rendelŐ**

**Dunaharaszti Város Önkormányzata a Pénzügyminisztérium által meghirdetett, önkormányzati tulajdonú egészségügyi alapellátást nyújtó intézmények fejlesztését célzó pályázaton 167,24 millió forint vissza nem térítendő támogatást nyert, a Damjanich utca 32. szám alatti Felnőtt Orvosi Rendelő bővítésére és korszerűsítésére.**

A Pest megye Területfejlesztési Koncepciója 2014-2030 és Pest megye Területfejlesztési Programja 2014-2020 megvalósításához nyújtott célzott pénzügyi támogatásból támogatott projekt 2018. szeptember 24-én kezdődött. A pályázati felhívás céljainak megfelelően a fejlesztés célja az egészségügyi alapellátó rendszer (esetünkben háziorvosi ellátás, fogorvosi alapellátás és az alapellátáshoz kapcsolódó ügyeleti ellátás) infrastrukturális fejlesztése, az intézmények szolgáltatásainak és infrastrukturális feltételeinek korszerűsítése.

A projekt megvalósítása közben történt HÉSZ módosításnak köszönhetően az eredetileg tervezetthez képest is nagyobb átépítés megvalósítása vált lehetővé. A képviselő-testület döntése alapján a bővítés során egy új szinttel bővült az épület, ahol új rendelő helyiségek kerültek kialakításra, valamint átépültek a földszinti rendelők. Megépült az emeletre vezető lépcső és lift. Az átépített épület energetikailag is korszerűsítésre került. A projekt megvalósulásával egy intézményben tud szolgálni a településen működő valamennyi felnőtt alapellátó: 9 (a körzetek számának növelésével immár 10) háziorvos, 3 fogorvos, és az ügyelet. Emellett a kibővült épületben egészséges életmódra és prevencióra irányuló szemléletformáló programok lebonyolítására alkalmas két multifunkcionális helyiség, illetve gyermeksarok is kialakításra került.

A projekt eredményeként az Önkormányzat integrálta valamennyi felnőtt egészségügyi alapellátást, egy mind üzemeltetési, mind betegellátási szempontból korszerű épületben, és korábban hiányzó szolgáltatásokat vezetett be, az ellátottak életkörülményeinek javítása érdekében.

